Kuiceo ežeras
Kuiceo ežeras (isp. Lago de Cuitzeo) – ežeras Meksikoje, daugiausia Mičoakano valstijoje (dalis Gvanachuate), 20 km į šiaurę nuo Morelijos. Telkšo nenuotakiame duburyje Neovulkaninės Kordiljeros slėnyje. Tai antras pagal dydį gėlavandenis ežeras Meksikoje (po Čapalos). Ilgis 34 km, plotis iki 18 km. Kuiceo ežero vandens lygis priklausomai nuo metų laiko labai kinta. Ežere vystoma žvejyba (didžiosios gėlavandenės aterinos, karpiai, gyvavedžiai ešeriai, tilapijos), vanduo naudojamas pasėlių drėkinimui. Svarbi vandens paukščių buveinė. Dėl vandens taršos, gausaus naudojimo, klimato kaito Kuiceo ežero vandens lygis sparčiai senka, vanduo druskėja. Pagrindiniai pakrančių miestai – Kuiceo del Porveniras, Huandakareo, Kopandaro de Galeana.